**Nagylak Község Önkormányzata Képviselő-testületének 13/2021. (XI. 30.) önkormányzati rendelete**

**a pénzbeli és természetben nyújtott szociális ellátásokról**

Nagylak Község Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörben, továbbá a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a szociális igazgatásról és szociális ellátásokról szóló 1993. évi III. törvény 32. § (3) bekezdésében és a 132. § (4) bekezdés g) pontja alapján az egyes pénzbeli és természetbeni ellátások vonatkozásában a következőket rendeli el:

*I. Fejezet*

*A rendelet hatálya*

**1. §**

A rendelet hatálya kiterjed a szociális igazgatásról és szociális ellátásokról szóló törvényben meghatározott személyekre, akik Nagylak község közigazgatási területén bejelentett lakóhellyel, vagy ha a kérelmező életvitelszerűen bejelentett tartózkodási helyén lakik- tartózkodási hellyel, bevándorlási, letelepedési engedéllyel rendelkező, továbbá a magyar hatóság által menekültként elismert személyekre és e személyek gyermekeire.

*II. Fejezet*

*Települési támogatás*

***Lakhatási támogatás***

**2. §**

(1) Települési támogatás keretében rendszeres ellátást kell megállapítani annak a háztartásnak a lakhatási kiadásainak enyhítésére, amelyben a háztartás tagjainak havi nettó jövedelme alapján számított egy főre jutó átlag jövedelem nem haladja meg

*a)* egyszemélyes háztartás esetén az öregségi nyugdíj mindenkori legkisebb összegének 300%-át,

*b)* többszemélyes háztartás esetén az öregségi nyugdíj mindenkori legkisebb összegének 250%-át.

(2) A lakhatási támogatást a villanyáram, a víz, a gázfogyasztás, a szemétszállítás díjához, a lakbérhez, az albérleti díjhoz, a fosszilis tüzelőanyag költségeihez lehet megállapítani, a kérelmező választásának megfelelően.

(3) A lakhatáshoz kapcsolódó települési támogatás iránti kérelemhez csatolni kell a közös háztartásban élők jövedelemigazolását, az ingatlan tulajdonjogát, vagy jogszerű használatát bizonyító okiratot, a szolgáltató által kibocsájtott utolsó havi számlát.

**3. §**

(1) Nem állapítható meg lakhatási támogatás:

*a)* azon háztartás részére a villanyáram, a víz, a gázfogyasztás, a szemétszállítás díjához, a lakbérhez, az albérleti díjhoz, amennyiben a szolgáltató a kibocsájtott számlát nem a kérelmező nevére állította ki,

*b)* azon háztartás részére, amelynek tagjai között van olyan személy, aki lakóingatlan bérbeadásából jövedelemmel rendelkezik, vagy továbbfolyósított ellátásban részesül,

*c)* amennyiben kérelmező az általa életvitelszerűen lakott lakóház és annak udvara, kertje gondozatlan, a kerítésen kívül határos közterület, járda tisztán tartásának az ingatlan állagának és rendeltetésszerű használhatóságának, a parlagfű-mentesítésének, a gyomtalanításnak, téli időszakban a járdaszakasz csúszásmentesítésének, a fák, bokrok metszésének, az akadálytalan közlekedés biztosítása érdekében, valamint a belvízelvezető csatornák tisztántartásának nem tesz eleget,

*d)* tüzelőanyag költségeihez nyújtott támogatás a jogosultság megszűnését követően azon háztartás részére, amelynek tagjai között van olyan személy, aki a részére kifizetett támogatás jóhiszemű felhasználását, hitelt érdemlően, számlával nem tudja igazolni.

(2) A lakhatási támogatás igény elbírálása szempontjából külön háztartásnak minősül:

*a)* a bérlemény, amennyiben a kérelmező a bérleti szerződéssel igazolja annak fennállását,

*b)* a jogerős bírói határozattal megosztott lakás lakrészei, amennyiben a kérelmező a jogerős bírói döntés bemutatásával igazolja annak fennállását,

*c)* azon osztatlan közös tulajdonban lévő ingatlanban kialakított lakás, amelyben élő háztartás a közüzemi számláit elkülönülten fizeti, amennyiben a kérelmező az ingatlanban lévő háztartások mindegyikének villanyáram-, vagy vízfogyasztás számláit bemutatja, vagy a közüzemi szolgáltató által kiadott igazolással igazolja az ingatlanban lévő szolgáltatási helyeket. A kérelmező köteles az önkormányzat részére a lakóingatlanban lévő háztartások számáról, az abban lakó személyekről nyilatkozni, mely nyilatkozat valóságtartalmát az önkormányzat ellenőrizni jogosult.

(3) A lakhatási támogatás igény elbírálása szempontjából nem minősül a háztartás tagjának az ott bejelentett lakóhellyel vagy tartózkodási hellyel rendelkező személy, aki előzetes letartóztatásban van, elzárás büntetését, illetve szabadságvesztés büntetését tölti, amennyiben annak ténye iratokkal bizonyítható.

(4) A támogatást a kérelmező csak olyan ingatlanra igényelheti, amelyben a kérelem benyújtásakor életvitelszerűen él.

(5) A támogatás mértéke a 2. § (1) bekezdés a) pontjában foglalt esetben 2.500,- Ft/hó/háztartás, a 2. § (1) bekezdés b) pontjában foglalt esetben 5.000,- Ft/hó/háztartás.

**4. §**

(1) A megállapított támogatás, kivéve a felöltőkártyás szolgáltatást és a tüzelőanyag költségeihez nyújtott támogatást havonta utólag, a jogosulttal való közlést követő hónap 5. napjáig kerül átutalásra az általa megjelölt közüzemi szolgáltató részére.

(2) A tüzelőanyag költségeihez nyújtott támogatást (kivéve a szállítási költséget) a támogatásra jogosult nevére kiállított számla ellenében a vállalkozás folyószámlájára utalással kell teljesíteni.

(3) A feltöltő kártyás (szociális) órával rendelkező személy részére a támogatást a határozatban foglaltak szerint havonta utólag, a feltöltésről kiállított számla ellenében pénzbeli támogatásként kerül kifizetésre a tárgyhónapot követő hó 5. napjáig.

(4) A támogatott a feltöltést a határozatban foglalt azonosítókat is tartalmazó számlával köteles igazolni. Az elszámolás a következő havi támogatás folyósításának feltétele, melynek elmulasztása esetén annak pótlására felszólítás kiküldésére kerül sor.

(5) Amennyiben a jogosult a támogatás felhasználását a felszólításban megadott határidőn belül önhibájából nem igazolja, úgy a támogatásra való jogosultsága megszüntetésre kerül, és a támogatás a megszüntetést követő 6 hónapon belül ismételten nem állapítható meg részére.

(6) A lakhatási támogatást a feltételek fennállása esetén a polgármester 12 hónapra, természetbeni juttatásként állapítja meg. A jogosultság kezdő időpontja a kérelem benyújtása hónapjának 1. napja. A kérelem ismételten a jogosultsági határidő lejártának hónapjában nyújtható be.

**5. §**

(1) Meg kell szüntetni a lakhatási támogatás folyósítását, ha:

*a)* a jogosult meghal, a haláleset hónapjának utolsó napjával,

*b)* a jogosult lakcíme megváltozik, a lakcímváltozás hónapjának utolsó napjával,

*c)* a jogosult és a közüzemi szolgáltató közötti szolgáltatási szerződés megszűnik, a szerződés megszűnése hónapjának utolsó napjával,

*d)* a jogosultsági feltételek már nem állnak fenn, az erről való hivatalos tudomásszerzés hónapjának utolsó napjával,

*e)* a jogosult a támogatás megszüntetését kéri, a jogosult által megjelölt hónap utolsó napjával.

(2) A jogosult, vagy háztartásának tagja a támogatás folyósítása időtartama alatt köteles a változást a tudomására jutást követő 15 napon belül bejelenteni, ha az (1) bekezdésben foglaltak valamelyike bekövetkezik. Rosszhiszeműnek minősül az a jogosult, aki a bejelentési kötelezettségének nem tesz eleget.

(3) Amennyiben felülvizsgálat során megállapításra kerül, hogy a jogosultsági feltételek nem állnak fenn, úgy a támogatásban részesülőt a jogosulatlanul igénybevett ellátás tekintetében visszafizetési kötelezettség terheli és a rosszhiszeműnek minősülő jogosult általi háztartást az ellátásból egy évi időtartamra ki kell zárni.

***Gyógyszertámogatás***

**6. §**

(1) Települési támogatás keretében gyógyszertámogatásra jogosult az akinek:

*a)* havi rendszeres gyógyszerköltsége meghaladja az öregségi nyugdíj mindenkori legkisebb összegének a 20%-át és

*b)* nettó jövedelme egyedülálló esetén nem haladja meg az öregségi nyugdíj mindenkori legkisebb összegének 350%-át, több személyes háztartás esetében az egy főre jutó nettó havi jövedelem nem haladja meg az öregségi nyugdíj mindenkori legkisebb összegének 300%-át és

*c)* közgyógyellátásra nem jogosult.

(2) Annak igazolására, hogy a kérelmező közgyógyellátásra nem jogosult a járási hivatal jogerős elutasító határozatát csatolni kell a kérelemhez, amely nem lehet a kérelem benyújtása napjához képest 12 hónapnál régebbi.

(3) A kérelmezőnek gyógyszerköltsége igazolására a háziorvos és a gyógyszertár igazolását kell becsatolnia.

**7. §**

(1) A Gyógyszertámogatást 1 évre kell megállapítani. A jogosultság kezdő időpontja a kérelem benyújtása hónapjának 1. napja. A kérelem ismételten a jogosultsági határidő lejártának hónapjában nyújtható be.

(2) A gyógyszertámogatás megállapítása a Szociális Bizottság hatáskörébe tartozik.

(3) A támogatás havi mértéke nem haladhatja meg a 10.000,- Ft-ot.

(4) A megállapított támogatás havonta utólag, a jogosulttal való közléssel egyidőben kerül átutalásra a kérelemben megjelölt folyószámlára, illetve kifizetésre készpénzben.

(5) A jogosult a gyógyszertámogatás felhasználását a nevére szóló számlával köteles igazolni. Az elszámolás a következő havi gyógyszertámogatás folyósításának feltétele. Elmulasztása esetén ennek pótlására felszólítás kiküldésére kerül sor.

(6) Amennyiben a jogosult a gyógyszertámogatás felhasználását a felszólításban megadott határidőn belül önhibájából nem igazolja, úgy a támogatásra való jogosultsága megszüntetésre kerül, és ezen támogatás a megszüntetést követő 6 hónapon belül ismételten nem állapítható meg részére.

(7) Meg kell szüntetni a gyógyszertámogatás folyósítását, ha:

*a)* a jogosult meghal, a haláleset hónapjának utolsó napjával,

*b)* a jogosult lakcíme megváltozik, a lakcímváltozás hónapjának utolsó napjával,

*c)* a jogosultsági feltételek már nem állnak fenn, az erről való hivatalos tudomásszerzés hónapjának utolsó napjával,

*d)* a jogosult a támogatás megszüntetését kéri, a jogosult által megjelölt hónap utolsó napjával.

**Rendkívüli települési támogatás**

**8. §**

(1) Rendkívüli települési támogatást kell esetenként megállapítani annak a személynek, aki rendkívüli élethelyzetbe került vagy létfenntartási gonddal küzd és a havi nettó jövedelme az öregségi nyugdíj mindenkori legkisebb összegének 250%-át, többszemélyes háztartás esetén az egy főre jutó nettó havi jövedelem az öregségi nyugdíj mindenkori legkisebb összegének 200%-át nem haladja meg.

(2) Rendkívüli települési támogatás igényelhető különösen:

*a)* önhibáján kívül átmenetileg nehéz anyagi helyzetbe került személy vagy család kiadásainak mérséklésére,

*b)* gyermek és fiatal felnőtt rászorultságára tekintettel jelentkező kiadások mérséklésére

*c)* elhunyt személy eltemettetésével kapcsolatos költségek mérséklésére,

*d)* elemi kár (árvíz, talajvíz, tűzeset, villámcsapás, baleset stb.) miatt a személy vagy család létfenntartása átmenetileg lehetetlenné vagy veszélyeztetetté vált. A kérelem benyújtásának határideje az elemi kárt követő 15. nap.

*e)* újszülött gyermek fogadására

*f)* letelepedési támogatásra

*g)* akinek tartós betegsége miatt jelentős jövedelem kiesése van

*h)* akinek nyugdíjazása folyamatban van és átmenetileg ellátatlan

*i)* lakhatás elvesztésének veszélye

*j)* a közüzemi szolgáltatások megszűnésének veszélye

*k)* válságban lévő várandós anya gyermekének megtartásához

*l)* a nevelésbe vett gyermek családjával való kapcsolattartáshoz

*m)* a gyermek családba való visszakerülésének elősegítéséhez kapcsolódó kiadásokhoz

*n)* az egészségügyi ellátáshoz való hozzáférés költségeihez történő hozzájáruláshoz

(3) A rendkívüli települési támogatásra benyújtott kérelem esetében részletesen tartalmaznia kell a rendkívüli élethelyzetet, illetve azt, hogy a kérelmező létfenntartását milyen helyzet veszélyezteti.

(4) A (2) bekezdés a) pontja alkalmazásában azon átmeneti vagy tartós létfenntartási gondokkal küzdő kérelmezőnek, akinél a kérelem az élelmezési költségek csökkentésére irányul a támogatás természetbeni ellátás formájában, napi egyszeri meleg étkezés biztosításával is megállapítható. A meleg étkezést a jogosult a szolgáltató által üzemeltetett főzőkonyhán az erre a célra kijelölt helyen, vagy ételhordóban történő elszállítást követően otthonában fogyaszthatja el.

(5) A rendkívüli települési támogatás, napi egyszeri meleg étkeztetés formájában is megállapítható egy naptári évben legfeljebb 80 munkanapra.

(6) A jogosult az étkeztetési ellátás igénybevételét a jelenléti ív aláírásával igazolja. A támogatás fel nem használása esetén, tárgyévben az ellátás ismételten nem állapítható meg.

(7) A (2) bekezdés d) pontja alkalmazásában, jövedelemhatárra való tekintet nélkül, elemi károsultnak kell tekinteni azt a személyt, akinek az elemi csapás következtében a tulajdonában lévő vagy az általa lakott ingatlana, vagy ingósága oly mértékben pusztult, hogy létfenntartása átmenetileg lehetetlenné vagy nagy fokban veszélyeztetetté vált. Az elemi kár tényét és mértékét minden esetben szakértői véleménnyel kell igazolni.

(8) Nem állapítható meg rendkívüli települési támogatás annak a kérelmezőnek, akinek háztartása rendelkezik érvényes lakhatási támogatással, és aki közüzemi számláinak kiegyenlítése érdekében kér anyagi támogatást.

(9) Rendkívüli méltánylást érdemlő esetben jövedelemhatárra való tekintet nélkül a 8. §. (10) bek. a-f) pontjában foglaltak szerinti esetekben évente legfeljebb 57.000,- Ft összeg erejéig rendkívüli települési támogatás állapítható meg.

(10) Rendkívüli méltánylást érdemlő esetnek minősül különösen:

*a)* a bekövetkezett baleset,

*b)* a tartós – 10 napot meghaladó – kórházi kezelés,

*c)* gyógyászati segédeszköz kiadás mérséklésére, utólagos elszámolás mellett

*d)* gyógyszerkiadások viseléshez nyújtandó települési támogatásra nem jogosult személy esetén, amennyiben a kezelőorvos által rendelt gyógyszerek havi költsége meghaladja a 20.000.- Ft-ot, utólagos elszámolás mellett

*e)* szociális rászorultság miatt élelmezési költségek csökkentésére

*f)* egészségi állapota a rehabilitációs hatóság komplex minősítése alapján nem haladja meg a 30%-os mértéket.

(11) A rendkívüli méltánylást érdemlő okot orvosi-, szakorvosi igazolással, vagy az ügyben eljáró hatóság által kiadott irattal kell alátámasztani.

(12) A 8. § (10) bekezdés e) pontja szerinti esetben jövedelemhatárra való tekintet nélkül természetbeni ellátás formájában, munkaszüneti napokon és hétvégeken meleg étkezés biztosítható az étkezési térítési díj 54%-a mértékéig. A meleg étkezést a jogosult a szolgáltató által történő kiszállítást követően otthonában fogyaszthatja el.

(13) A kérelmek elbírálása során előnyben kell részesíteni azt a szociálisan rászorult személyt, a szociális igazgatásról és szociális ellátásokról szóló törvény szerint, aki 65. életévét betöltötte, vagy korhatárra tekintet nélkül egészségi állapota, fogyatékossága, pszichiátriai betegsége, szenvedélybetegsége, hajléktalansága indokolja, és az étkezését önmaga részére nem képes biztosítani.

(14) A jogosult az étkeztetési ellátás igénybevételét a jelenléti ív aláírásával igazolja.

**9. §**

(1) A rendkívüli települési támogatás összegének megállapításakor törekedni kell arra, hogy az hathatós segítséget nyújtson az arra rászorulónak, erre tekintettel állapítható meg pénzbeli, vagy természetbeni támogatás formájában.

(2) A pénzbeli ellátásként megállapított rendkívüli települési támogatás összege nem lehet magasabb:

*a)* a 8. § (2) bekezdés a) - b), illetve g) - n) pontjaiban foglalt esetekben az öregségi nyugdíj mindenkori legkisebb összegénél,

*b)* a 8. § (2) bekezdés d) pontjában foglalt esetben az öregségi nyugdíj mindenkori legkisebb összegének háromszorosánál.

*c)* a 8. § (2) bekezdés a) pontjában foglalt esetben, amennyiben kérelmező tartós élelemre, ruházkodásra tekintettel kér támogatást, a Bizottság döntése alapján a bevásárlásban történő segítséghez kijelölheti a házi gondozónőt (a továbbiakban: segítő), ebben az esetben viszont a megítélt támogatási összeget a vásárlásban közreműködő segítő részére kell kifizetni a házipénztárból.

(3) A rendkívüli települési támogatás összege egy naptári évben a 8. § (2) bekezdés a)-b) illetve g) - n) pontja szerinti esetben a 40.000.- Ft-ot nem haladhatja meg.

(4) A 8. § (2) bekezdés c) pontja szerinti esetben a támogatás jövedelmi értékhatártól függetlenül annak a nagylaki lakóhellyel, vagy tartózkodási hellyel rendelkező személynek állapítható meg, akinek hozzátartozója a haláleset időpontjában nagylaki lakóhellyel rendelkezett. A kérelmet a haláleset bekövetkezésétől számított 60 napon belül kell benyújtani. A kérelemhez csatolni kell a halotti anyakönyvi kivonatot és a kérelmező nevére kiállított temetési költségekről szóló számlát.

(5) A 8. § (2) bekezdés c) pontja szerinti esetben a támogatás összege 30.000.-Ft, mely pénzbeli támogatásként kerül megállapításra.

(6) A 8. § (2) bekezdés e) pontja szerinti esetben a támogatást jövedelmi értékhatártól függetlenül annak a kérelmezőnek kell megállapítani, ahol az anya a gyermek születése időpontjában, valamint azt megelőzően folyamatosan legalább fél évig nagylaki lakóhellyel rendelkezett. Az újszülött gyermek fogadására nyújtott támogatás a születési anyakönyvi kivonatban szereplő szülők valamelyike részére állapítható meg.

(7) Az újszülött gyermek fogadásának céljára igényelt települési támogatási kérelemhez csatolni kell a gyermek születési anyakönyvi kivonatának fénymásolatát.

(8) A 8. § (2) bekezdés e) pontja szerinti esetben a támogatás összege 100.000, - Ft, mely pénzbeli támogatásként kerül kifizetésre.

(9) A 8. § (2) bekezdése f) pontja szerinti esetben kérelem alapján vissza nem térítendő támogatás állapítható meg jövedelmi értékhatártól függetlenül annak az első lakáshoz jutó házaspárnak, élettársaknak, bejegyzett élettársaknak, vagy egyedülálló gyermekes szülőnek, akik Nagylakon kívánnak letelepedni és nem töltötték be a 40. életévüket, egyéb ingatlannal, vagy haszonélvezeti joggal nem rendelkeznek, valamint, ha az ingatlant legfeljebb a kérelem benyújtása előtt 12 hónappal szerezték meg, és vállalják hogy 3 évig életvitelszerűen Nagylakon élnek.

(10) A letelepedési támogatásra benyújtott kérelemhez csatolni kell az adásvételi szerződést, vagy előszerződés fénymásolatát. Nyilatkozatot annak vállalásáról, hogy 3 évig életvitelszerűen a településen élnek. Élettársi kapcsolat esetén vagyonjogi, vagy lakáshasználati szerződést igazoló közokiratot, vagy ügyvéd által ellenjegyzett magánokiratot. Bejegyzett élettársi kapcsolat esetén az anyakönyvvezető által kiadott okiratot. A letelepedési támogatás mértéke 300 ezer forint, mely pénzbeli támogatásként kerül kifizetésre.

(11) Jogosultak kötelesek 15 napon belül bejelenteni, ha nyilatkozatukban vállalt 3 évig életvitelszerűen helyben történő lakhatásában változás áll be. A változás bekövetkeztével támogatásban részesülőknek visszafizetési kötelezettsége keletkezik, melyet a változástól számított 30 napon belül, a szociális rendelet szabályai szerint egy összegben kell teljesíteniük. A támogatásában részesülők írásbeli kérelmére a visszafizetési kötelezettség teljesítésére legfeljebb 12 havi részlet engedélyezhető.

(12) A rendkívüli települési támogatásra való jogosultságot és a támogatás módját a 8. § (2) bekezdés c) pontja tekintetében a polgármester, egyéb szakaszaiban a Szociális, Kulturális, Ügyrendi Bizottság állapítja meg.

**Óvodai, iskolai nevelési támogatás**

**10. §**

(1) Óvodai és iskolai nevelési támogatás adható jövedelmi értékhatártól függetlenül, annak a szülőnek, aki gyermekével együtt Nagylak község területén állandó bejelentett lakóhellyel vagy tartózkodási hellyel rendelkezik és gyermeke óvodában, általános iskolában, illetve nappali tagozaton középfokú oktatási intézményben kezdi meg tárgyév szeptemberében az oktatási/nevelési évet.

(2) Az óvodai /iskolai nevelési támogatás illeti meg továbbá azt a szülőt, akinek 18. életévét be nem töltött gyermeke speciális oktatásban részesül.

(3) A támogatás összege gyermekenként legfeljebb 10.000,- Ft, melyet a szülő (törvényes képviselő) részére készpénzben, a házipénztárból kerül kifizetésre.

(4) A támogatás megállapításának feltétele, hogy az előző oktatási/nevelési évben a gyermek tanóráról való igazolatlan hiányzásainak száma nem haladta meg a 20 órát. Az a tényt, hogy a gyermek az óvodában, iskolában kezdte meg az évet, továbbá, hogy az igazolatlan hiányzásainak száma nem éri el a 20 órát az iskolai bizonyítvánnyal, illetve az intézmény által kiadott igazolással igazolható.

(5) A támogatási kérelmek tárgyév július 15. napjától tárgyév augusztus 15. napjáig nyújthatók be, melyről a Szociális, Kulturális, Ügyrendi Bizottság dönt.

(6) A támogatás ugyanazon gyermek után csak az egyik szülő részére állapítható meg.

**Bérlettámogatás**

**11. §**

(1) Bérlettámogatásra jogosult azon 1-8 évfolyamon nappali rendszerű oktatásban részt vevő szülő gyermeke, aki Nagylak közigazgatási területén lakóhellyel rendelkezik, és többszemélyes háztartás esetén az egy főre jutó átlagos havi nettó jövedelme az öregségi nyugdíj mindenkori legkisebb összegének 300 %-át, egyedülálló szülő esetében a 400 %-át nem haladja meg.

(2) A kérelemhez csatolni kell a tanulói jogviszony igazolást.

(3) A bérlettámogatást a Szociális, Kulturális, Ügyrendi Bizottság a szorgalmi időre állapítja meg.

(4) A támogatás mértéke gyermekenként a mindenkori VOLÁN tanulóbérlet árának 50%-a. A támogatás utólag, az előző havi bérletszelvény a Apátfalvi Közös önkormányzati Hivatal Nagylaki Kirendeltségénél ügyfélfogadási időben történő leadása ellenében, azzal egyidejűleg, pénzbeli támogatásként kerül kifizetésre.

**Húsvéti ünnepkörhöz kapcsolódó támogatás**

**12. §**

(1) Nagylak Község Önkormányzata a költségvetésében rendelkezésre álló fedezet terhére húsvét ünnepének hónapjában az egy illetve több személyes háztartások részére szociális körülményeiktől és anyagi helyzetüktől függetlenül életkörülményeik javítása érdekében természetbeni támogatást nyújthat.

(2) A támogatás mértéke legfeljebb 3.000 Ft, mely természetbeni juttatás formájában kerül kiosztásra.

(3) A támogatás megítélése a Szociális, Kulturális, Ügyrendi Bizottság hatásköre.

**Karácsonyi támogatás**

**13. §**

(1) Nagylak Község Önkormányzata a költségvetésében rendelkezésre álló fedezet terhére december hónapban az egy, illetve több személyes háztartások részére szociális körülményeiktől és anyagi helyzetüktől függetlenül életkörülményeik javítása érdekében természetbeni támogatást nyújthat.

(2) A támogatás mértéke háztartásonként legfeljebb 10.000 Ft készpénz vagy természetbeni juttatás formájában ajándékcsomagként kerül kiosztásra.

(3) A karácsonyi támogatás megítélése a Szociális, Kulturális, Ügyrendi Bizottság hatásköre.

**Jogosítvány megszerzésének támogatása**

**14. §**

(1) Nagylak Község Önkormányzata a B kategóriás vezetői engedély megszerzéséhez, egyszeri 50.000,-Ft összeg támogatást nyújt annak a nagylaki állandó bejelentett vagy tartózkodási hellyel rendelkező személynek, aki a kérelem benyújtását megelőzően legalább egy éve Nagylak község területén életvitelszerűen el, állandó bejelentett lakóhellyel vagy tartózkodási hellyel rendelkezik, és a 30. életévét nem töltötte be.

(2) Az (1) bekezdés szerinti támogatás megállapításához szükséges

*a)* az erre célra rendszeresített kérelem nyomtatvány hiánytalan kitöltése,

*b)* a legalább egy éves nagylaki lakóhely igazolása, és a

*c)* fél évnél nem régebben kiállított B kategóriás vezetői engedély bemutatása.

(3) A jogosítvány megszerzésérnek támogatására benyújtott kérelmek elbírálása a Szociális, Kulturális, Ügyrendi Bizottság hatásköre.

*III. Fejezet*

*Köztemetés*

**15. §**

(1) A köztemetés elrendeléséről a polgármester dönt. A köztemetés költségét a szolgáltató által kiállított számla ellenében az önkormányzat egyenlíti ki.

(2) A köztemetés költségeinek megtérítésére kötelezett személy kérelmére őt a köztemetés költségeinek megtérítése alól teljes egészében mentesítheti, amennyiben havi nettó jövedelme nem haladja meg az öregségi nyugdíj mindenkori legkisebb összegét. Amennyiben a kérelmezőt a polgármester nem mentesíti a köztemetés költségének megfizetése alól, a köztemetés költségét hagyatéki teherként a leltárban szerepeltetni kell.

*IV. Fejezet*

*Eljárási rendelkezések*

**16. §**

(1) A pénzbeli és természetben nyújtott ellátások iránti kérelem a Nagylak Község Önkormányzatánál terjeszthető elő, az erre a célra rendszeresített formanyomtatvány kitöltésével.

(2) Az egy főre jutó jövedelem megállapításánál a szociális igazgatásról és szociális ellátásokról szóló törvényben meghatározott szabályokat kell alkalmazni.

(3) Az e rendelet alapján indult eljárás során a lakóhely megállapítása szempontjából a személyiadat- és lakcímnyilvántartás adatai irányadóak.

(4) A körülmények tisztázása során az igénylőt együttműködési kötelezettség terheli.

(5) Az egy főre jutó jövedelem tisztázása érdekében a szociális hatáskört gyakorló szerv a szociális igazgatásról és szociális ellátásokról szóló törvényben foglaltakat figyelembe véve a döntés előkészítő megkeresést intézhet az állami adóhatóság illetékes igazgatósága felé.

(6) A szociális körülmények tisztázása érdekében a döntést megelőzően a rendelet 3. § (1) bekezdés c) pontjában foglaltak szerint indokolt esetben környezettanulmány készíthető.

(7) Ha a kérelmező a helyszínen történő környezettanulmány elkészítéséhez nem járul hozzá, illetve annak elkészítését nem teszi lehetővé a tényállás tisztázására irányuló eljárás akadályozása miatt az eljárást meg kell szüntetni.

(8) Állástalan munkanélküli, havi rendszeres jövedelemmel nem rendelkező kérelmező részére ellátás csak abban az esetben állapítható meg, ha az állami foglalkoztatási szervnél nyilvántartott álláskereső, azzal folyamatosan együttműködik, és ezt a kérelem benyújtásakor igazolja.

(9) Kérelmező részére a rendeletben foglalt támogatások nem állapíthatóak meg, amennyiben a vele közös háztartásban élő hozzátartozója az önkormányzatnak szándékosan kárt okoz, és annak ténye bizonyítást nyer a károkozást bizonyító irat kiállításának napjától számított egy évig.

(10) Az e rendelet alapján megállapított, havi rendszerességgel folyósított támogatást meg kell szüntetni a tudomásszerzés hónapjának utolsó napjával, amennyiben a támogatásban részesülő vagy a vele közös háztartásban élő hozzátartozója az önkormányzatnak szándékosan kárt okoz, és annak ténye bizonyítást nyer.

**17. §**

(1) A kérelmezőt fel kell hívni a kérelmében foglaltak módosítására és havi rendszeres kiadásainak igazolására abban az esetben, ha a helyszínen készített környezettanulmány a kérelmében foglaltakat nem támasztja alá.

(2) A pénzbeli és természetben nyújtott ellátások megállapítását határozatban kell rögzíteni. A határozatban a támogatásban részesülő figyelmét fel kell hívni a jogosulatlanul és rosszhiszeműen igénybe vett támogatás visszafizetésére, valamint a rendszeres ellátásban részesülőt tájékoztatni kell arra vonatkozóan, hogy a jogosultsága feltételeit érintő lényeges tényeket azok tudomására jutását követő 15 napon belül köteles bejelenteni.

(3) A jogosulatlanul és rosszhiszeműen igénybe vett támogatás visszafizetésére a szociális igazgatásról és szociális ellátásokról szóló törvény rendelkezéseit kell alkalmazni.

(4) A pénzbeli támogatás indokolt esetben az arra rászoruló személy részére a Nagylak Községi Önkormányzat házi gondozójának közreműködésével is folyósítható, aki a felhasználást a kifizetést követő 15 napon belül a jogosult részére kiállított készpénzfizetési számlával igazolja.

(5) A nem rendszeres támogatások folyósítása a határozat jogerőre emelkedését követő 15 napon belül pénztári kifizetéssel történik Nagylak Községi Önkormányzat házipénztárában a hivatalos pénztári órák alatt, vagy a jogosult részére postai úton történő kifizetéssel, továbbá a jogosult részére banki átutalással.

*V. Fejezet*

*Hatályba léptető rendelkezések*

**18. §**

Hatályát veszti a pénzbeli és természetben nyújtott szociális ellátásokról szóló 19/2019 (XI.26.) önkormányzati rendelet.

**19. §**

Ez a rendelet 2022. január 1-jén lép hatályba.

Kolozsvári Rozália dr. Szénási Hanna

 polgármester jegyző

***Záradék:***

A rendelet hirdetőtáblán történő kifüggesztéssel 2021. november 30. napján kihirdetve.

Nagylak, 2021. október 30.

 dr. Szénási Hanna

 jegyző

Részletes indokolás

**Az 1–19. §-hoz**

A rendelet indoklásának Nemzeti Jogszabálytárban való közzététele mellőzhető, mert a rendeletnek nem mutatható ki jelentős társadalmi, gazdasági, költségvetési hatása, környezeti és egészségi következménye, adminisztratív terheket          befolyásoló hatása.